જમો થાળ જીવન જાઉં વારી, ધોવું કર-ચરણ કરો ત્યારી 0ટેક

બેસો મેલ્યા બાજોઠિયા ઢાળી, કટોરા કંચનની થાળી;
જળે ભર્યા ચંબુ ચોખારી... જમો થાળ 01

કરી કાઠા ઘઉંની પોળી, મેલી ઘૃત સાકરમાં બોળી;
કાઢયો રસ કેરીનો ઘોળી... જમો થાળ 02

ગળ્યાં સાટાં ઘેબર ફૂલવડી, દૂધપાક માલપુવા કઢી;
પૂરી પોચી થઈ છે ઘીમાં ચઢી... જમો થાળ 03

અથાણાં શાક સુંદર ભાજી, લાવી છું તરત કરી તાજી;
દહીં ભાત સાકર છે ઝાઝી... જમો થાળ 04

(પાંચ મિનિટ માનસી કરવી)

ચળું કરો લાવું જળઝારી, એલચી લવિંગ સોપારી;
પાનબીડી બનાવી સારી... જમો થાળ 05

મુખવાસ મનગમતા લઈને, પ્રસાદીનો થાળ મુને દઈને;
બેસો સિંહાસન રાજી થઈને... જમો થાળ 06

કમરે કસીને ફેંટો, રાજેશ્ર્વર ઓઢીને રેંટો;
ભૂમાનંદના વા’લાને ભેટો... જમો થાળ 07